Япэу къыхагъащIэ
Гъатхэпэм щIэзыдзэжыну Урысей Федерацэм футболымкIэ и япэ дивизионым и кIэух зэхьэзэхуэм зыхуэзыгъэхьэзыр «Спартак-Налшыкым» зэныбжьэгъугъэ зэIущIэ Тыркум щригъэкIуэкIащ.
Нэгъабэ Болгарием и лигэ нэхъыщхьэм хыхьа «Пирин»-р а гъэ дыдэм Урысей Федерацэм и премьер-лигэр зыбгына «Спартак-Налшыкым» нэхърэ нэхъ лъэщу къыщIэкIащ.
Джэгум и пэщIэдзэм щегъэжьауэ налшыкдэсхэм тепщэныгъэр яIыгъащ. Апхуэдэу зэIущIэм зэрыщIидзэрэ куэд дэмыкIауэ, ди гъуащхьэхъумэ Овсиенкэ зэуа топыр штангэм техуащ. Загъэпсэхуу къихьэжа иужькIэ «Спартак-Налшыкым» и футболистхэр тIэунейрэ къыхэжаныкIащ, арщхьэкIэ абыхэм дагъэкIа топхэр судьяхэм хабжакъым. КъищынэмыщIауэ, Гъуэщокъуэр и закъуэу гъуэм бгъэдыхьащ, ауэ гъуащхьэтетым ебзэджэкIыфакъым.
Арати, Къэбэрдей-Балъкъэрым и командэ нэхъыщхьэм хэтхэм я хьэрхуэрэгъухэм я гъуэм зы топи дагъэкIыфакъым. Абы щыгъуэми, болгархэм я ебгъэрыкIуэныгъэ мащIэхэм ящыщ зым ехъулIэныгъэр къахуихьащ икIи 1:0-у ди щIалэхэр къыхагъэщIауэ зэIущIэр иухащ.
Нобэ джэгугъуитI зэуэ налшыкдэсхэм ирагъэкIуэкIынущ. Япэ щIыкIэ Къэзахъстаным и «Астана»-м IущIэнущ, къыкIэлъыкIуэу Украинэм и «Ворскла»-м пэщIэтынущ.
Жыласэ Заурбэч.
